钦定古今图书集成/明伦汇编/官常典/第321卷 > 张本
## 钦定古今图书集成/明伦汇编/官常典/第321卷 > 张本

按《明外史》本传：“本字致中，东阿人。洪武中，自国子生
授江都知县。燕兵至扬州，御史王彬据城抗，为守将
所缚，本率父老迎降。成祖以滁、泰二知州房吉、田庆
成率先归附，命与本并为扬州知府，偕见任知府谭
友德同莅府事。寻擢本江西布政司右参政。永乐四
年，召为工部左侍郎，坐事谪交阯布政司吏。仁宗监”
国，奏召为刑部右侍郎。善谪奸。即位，拜南京兵部尚
书兼掌都察院事。召见，言时政得失，且请严饬武备。
帝嘉纳之，遂留行在兵部。宣德初，工部侍郎蔡信乞
征军匠家口隶锦衣卫。本言：“军匠二万六千人，属二
百四十五卫。所家以三四丁计之，数近十万。军伍且
缺，谁与防守？”帝善本言，“征汉庶人从”调兵食，庶人就
禽，命抚辑其众，而录其馀党。还以军政久敝，奸人用
货，脱籍而援平民实伍。言于帝，择廷臣四出厘正之。
时马大孳息，畿内军民畜牧艰，本请分牧于山东、河
南及大名诸府。山东、河南养马自此始。晋王济熿坐
不轨夺爵，本奉命散其护卫军于边镇。四年命兼太
子宾客。户部以官田租减，度支不给，请减外官俸及
生员军士月给。帝以军士艰，不听减。馀下廷议，本等
持不可，乃止。阳武侯薛禄城独石诸戍成，本往计守
御之宜。还奏称旨，命兼掌户部。本虑边食不足，而诸
边比岁稔，请出丝麻布帛输边易谷。多者三四十万
石，少者亦十万石，储偫顿充。六年病卒。赐赙三万缗，
葬祭甚厚。本廉介有执持，尚刻少恕。录高煦党，胁从者多不免。成祖宴近臣，银器各一案，因以赐之。独本
案设陶器。谕曰：“卿号穷张，银器无所用。”本顿首谢。其
为上知如此。